1 Petru 2 Obligaţii şi privilegii pentru cei născuţi din nou !

1:13-2:3 Chemarea credincioşilor la o viaţă sfântă

2:4-11 Pietre vii, o seminţie aleasă, o preoţie sfântă, împărătească

2:13-25 Supunere faţă de autoritate - Isus este modelul suprem

**Obligaţii**:

-1a „lepădaţi dar”, cuvântul „dar” face legătura cu contextul de mai sus, adică pentru că sunteţi născuţi din nou dintr-o sămânţă dumnezeiască, prin Cuvânt, pentru că v-aţi făcut părtaşi unei noi naturi, dumnezeieşti, pentru că îi iubim cu căldură pe fraţii noştri, atunci noi nu vom face nimic care să aducă vreun rău relaţiei noastre cu Domnul sau cu fraţii noştri. Exemplu de vătămări care se pot aduce: orice fel de răutate, de vicleşug, de prefăcătorie, de pizmă şi de clevetire.

-însetaţi după laptele curat al Cuvântului, spre creşterea noastră. Destinatarii epistolei nu erau neapărat copii în credinţă, ci comparaţia este făcută pentru a arăta nevoia permanentă după Cuvânt.

Psalmi 34:8”gustaţi şi vedeţi ce bun este Domnul! Ferice de omul care se încrede în El!”

-a gusta. Cei credincioşi la început au gustat ca nişte copii, dar pe urmă nu se mai satură. Dar cei din lume, nemântuiţi, îi găsim în Evrei 6:4:

”Căci cei ce au fost luminaţi odată, şi au gustat darul ceresc, şi s-au făcut (nu au fost făcuţi) părtaşi Duhului Sfânt, şi au gustat Cuvântul cel bun al Lui Dumnezeu, şi puterile veacului viitor, şi care totuşi au căzut..”.

Aceştia au gustat şi nu le-a plăcut, şi au plecat afară în noapte, ca Iuda Iscarioteanul. Pe noi însă ne îngrozeşte numai gândul că ne-am îndepărta de Domnul.

Nimănui însă nu i se cere să trăiască o viaţă de lepădare faţă de păcat, dacă nu este născut din nou. Sunt mulţi care se luptă să aibe o neprihănire a lor înşişi, dar acesta este numai o înşelătorie.

Romani 10:3”pentru că, întrucât n-au cunoscut neprihănirea pe care o dă Dumnezeu, au căutat să-şi pună înainte o neprihănire a lor înşişi, şi nu s-au supus astfel meprihănirii pe care o dă Dumnezeu”. Ei au refuzat neprihănirea Domnului Isus, şi s-au înbrăcat cu o neprihănire a lor înşişi,dar această haină este una falsă, la fel după cum un actor îmbracă o haină doar pentru a juca un rol, atât.

De aceea stimaţi ascultători, vă întreb: sunteţi copiii Domnului, sau doar jucaţi un rol, o scenetă, pe marea scenă a vieţii?

**Privilegii**:

-*O casă nouă* (Biserica)

-*O nouă preoţie* (ca şi Domnul urmăm o altă rânduială, nu cea Aaronică, ci pe cea Domnului Isus, Marele nostru Preot)

Casa este formată din pietre, dar nu moarte ca la Templu, ci vii. Ne sunt date asemănări şi deosebiri cu Templul de la Ierusalim. În câţiva ani de la scrierea acestei epistole, Templul avea să fie distrus, dar Biserica nu va putea fi dărâmată niciodată.

Daniel 2:44”dar în vremea acestor împăraţi, Dumnezeul cerurilor va ridica o împărăţie, care nu va fi nimicită niciodată, şi care nu va trece sub stăpânirea unui alt popor. Ea va sfărâma şi va nimici toate acele împărăţii, şi ea însăşi va dăinui veşnic”.

Noi suntem confecţionaţi din acelaş material ca Domnul Isus: *pietre vii*. Credincioşii sunt „petros”, iar El, Domnul este „Petra”, Stânca veacurilor, şi împreună formăm una, noi fiind trupul, iar El Capul Bisericii.

Această piatră aleasă şi scumpă, este o piatră care ţine totul împreună, toată construcţia, tot edificiul, dar zidarii nu L-au primit la început, dar îşi vor da seama la sfârşitul veacului.

I: A circulat intens o legendă în legătură cu clădirea templului lui Solomon, care ilustrează perfect această profeţie. Pietrele pentru templu au fost pregătite dinainte la o carieră din apropiere, fiind aduse pe şantier pe măsură ce era nevoie de ele. Într-o zi, lucrătorii de la carieră au expediat o piatră cu o conformaţie şi proporţii unice. Zidarii nu i-au găsit nici un loc în cadrul clădirii, drept care au prăvălit-o peste coama dealului, unde, cu timpul, a ajuns să fie năpădită de muşchi şi buruieni. Când Templul era pe terminate, zidarii au solicitat o piatră cu anumite dimensiuni. Dar pietrarii de la carieră au răspuns: „V-am trimis piatra aceea de multă vreme."

Apoi, în urma unei căutări atente, piatra respinsă a fost găsită şi aşezată la locul cuvenit în cadrul Templului.

Aplicaţia este evidentă: Domnul Isus S-a prezentat naţiunii Israel cu ocazia primei

Sale veniri. Poporul, dar mai ales dregătorii, nu au avut loc pentru El în structura lor. L-au respins şi L-au dat să fie răstignit. Dar Dumnezeu L-a înviat din morţi şi L-a aşezat la dreapta Sa în cer. Când Cel Respins va reveni pe pământ, El va veni ca Rege ale regilor şi Domn al domnilor. Atunci El va fi manifestat în public ca piatra din capul unghiului, Alfa şi Omega, Singurul care poate ţine toată clădirea să nu se prăbuşească.

Această preoţie are legătură cu casa. La evrei era aleasă doar o seminţie să facă slujba, dar noi toţi suntem o seminţie aleasă. Nu doar marele preot poate intra în Sfântul locaş, ci noi toţi. Evrei 10:19-21. Nu intrăm doar odată pe an, ci acolo locuim noi acum, în El. Isus este Marele nostru Preot.

Preoţii aceştia aduc jertfe:

-jertfe duhovniceşti, plăcute Lui Dumnezeu. Suntem chemaţi să aducem altfel de jertfe, nu din animale, păsări, sau roadele pământului, ci:

\*Romani 12:1 trupurile noastre;

\*Evrei 13:15 jertfe de laudă;

\*Evrei 13:16 fapte bune, binefacerea şi dărnicia;

\*Romani 15:16 jertfa slujirii.

Preoţii aceştia sunt sfinţi: Exodul 28:36. Marele nostru Preot poartă sfinţenia noastră, şi în 1 Petru 1:16 ni s-a spus:”fiţi sfinţi căci Eu sunt sfânt”, adică voi veţi putea fi sfinţi şi poziţional, dar şi practic.

*Avertizare*: deşi toţi suntem preoţi, în această preoţie universală, este ordine în interiorul ei, în ceea ce priveşte slujirea. Există totuşi o diferenţiere în cadrul slujirii. De exemplu nu vedem că femeile sunt numite păstori, sau învăţători în biserică în relaţia cu bărbaţii. Ap.Pavel în epistolele sale clarifică acest aspect legat de rolul femeii şi al bărbatului în cadrul acestei preoţii universale.

v.7 Ni se dă o mare cinste fiind chemaţi să fim lucrători împreună cu Domnul.

2 Cor. 6:1, 1 Tim.3:13. Fraţilor vedeţi slujba de credincioşi ca pe o cinste, vă fălăiţi cu Domnul?

v.8 Toţi cei ce refuză să creadă Cuvântul, sunt rânduiţi să se poticnească. Ei se poticnesc deci, nu pentru că la aceasta au fost rânduiţi, ci pentru că nu vor să creadă, şi-L resping pe Mesia. Ioan 5:40”şi nu vreţi să veniţi la Mine, ca să aveţi viaţa”.

v.9 Găsim în v.5 şi 9 o preoţie sfântă, care aduce jertfe, şi o preoţie regală, care vesteşte puterile minunate ale Celui ce ne-a chemat din întuneric la lumina Sa minunată. Vezi şi Exod 19:6”Îmi veţi fi o împărăţie de preoţi, şi un neam sfânt”

v.10. Nu eram un popor, dar acum, suntem. Osea 1:9,10 şi 2:23. Dar să nu cumva să credem greşit că Biserica este Israelul, nu. Există o învăţătură criminală care spune că Israelul îşi merită soarta, pentru că L-au omorât pe Mesia, şi ea se numeşte doctrina substituirii. Ferească Dumnezeu!

*1 Petru 2:11-4:6* Tot poporul Domnului este chemat la supunere faţă de Dumnezeu, indiferent de poziţia pe care o are: cetăţeni, slugi,soţii, soţi, creedincioşii în relaţia cu bătrânii bisericii. Supunerea noastră este:”pentru Domnul”, aceasta este cauza, motivaţia.

Ni se dau şi două exemple de supunere: Sara şi Domnul Isus Hristos.

Purtarea noastră în relaţia cu:

-Lumea. v.11,12 Străini şi călători. Să avem o viaţă fără reproş în mijlocul oamenilor unde trăim. Ţara noastră şi cetăţenia noastră nu este aici, ci în ceruri. Totuşi vrem să fim fără reproş. Chiar dacă suntem cetăţeni ai cerului, mai trăim încă în firea pământească, fire care ne poate împiedica trăirea noastră.

*De ce*: pentru ca cei ce ne vorbesc de rău să nu aibe motive să nu se pocăiască, ci să-L slăvească pe Domnul în ziua cercetării lor, adică să se întoarcă la Domnul. Luca 19:41-44.

Saul din Tars este un astfel de exemplu care este cercetat de Domnul atunci când Ştefan a fost ucis cu pietre.

-Cu stăpânirea.13-17 Deşi era persecuţie sub domnia împăratului roman,Nero, priviţi ce-i învaţă Cuvântul. De ce să fie supuşi, de ce să privească astfel lucrurile? Pentru că scopul lor primar, dar şi al nostru trebuie să fie mântuirea oamenilor. Cei ce batjocoresc să cadă de ruşine, pentru că noi nu suntem aşa cum ne descriu ei, ba dimpotrivă.

Atunci, unii ca Saul vor vedea diferenţa şi se vor pocăi. Dar dacă ieşim în stradă şi facem revoluţie, mă tem că nu se vor pocăi în felul acesta prea mulţi oameni.

- Exemplu de supunere la Însuşi Hristos, Domnul.v.21-25.Şi la aceasta aţi fost chemaţi: să călcaţi pe urmele Lui Hristos. El se supunea dreptului judecător. Deşi Pilat, Irod erau nişte judecători corupţi, Domnul se supunea Lui Dumnezeu, pentru că aceşti oameni împlineau planul Lui Dumnezeu, fără ca ei să ştie. Cineva spunea că diavolul împinge la carul de biruinţă al Lui Dumnezeu, fără să-şi dea seama.

Dacă autorităţile pământeşti îi ordonă unui credincios să acţioneze contrar

voii descoperite lui de Dumnezeu, atunci credinciosul are datoria să nu asculte de

aceste autorităţi. În cazul acesta, el răspunde în faţa unei autorităţi superioare, el trebuind să asculte mai mult de Dumnezeu, decât de oameni (Fapte 5:29). Dacă este supus unor pedepse pentru nesupunerea sa, trebuie să le îndure cu bărbăţie. Sub nici o formă nu are voie să se răzvrătească sau să caute să răstoarne

guvernul sau autoritatea respectivă. Dar dacă o autoritate cere ceva împotriva Scripturii, acea autoritate nu cere un lucru bun, şi deci îşi depăşeşte domeniul de autoritate. Multe discuţii bune pot fi în jurul acestui subiect al supunerii faţă de stăpânire. Mai ales cei mai în vârstă care au trecut prin perioada comunismului.

2:16”Libertate nu libertinism”. Cred că Biblia nu ne îndeamnă să ieşim în stradă dacă suntem oprimaţi pentru numele Lui. Aţi observat ceva: înainte sufeream mult pentru că eram creştini, şi mulţi se pocăiau din lume, dar acum nu mai vrem să suferim,ieşim în stradă, dar mai nimeni nu se pocăieşte, ci împietrirea creşte exponenţial. V-aţi gândit de ce?

 v.16,17 sunt atât de greu de acceptat,chiar şi de către creştini. Pe unii nu-i interesează să fie cetăţeni model, să îşi plătească dările, să fie cinstiţi, zic că se tem de Dumnezeu, dar fac ce cred ei că e bine, şi cum cred ei, şi nu cinstesc pe împărat, ci se lasă prinşi în fel de fel de bârfe, de vorbe rele, astfel aceştia seamnă mai mult cu lumea decât cu Hristos. Întreabă-te, ce ar face Isus dacă ar fi în locul tău, acum, aici, în această situaţie, sau ce a făcut El, cum a procedat atunci când a fost pe Pământ? Pe vremea comunismului credincioşii aveau altare de lemn dar inimi de aur, acum este invers, au altare şi biserici de aur, dar inimi de piatră. Să ne ferească Dumnezeu fraţilor.

v.18 Slugilor, fiţi supuşi cu toată frica celor greu de mulţumit. Este adevărat că Scriptura oferă multe sfaturi slugilor, nu regilor, şi asta pentru că sfaturile sunt primite de cei smeriţi nu de către cei mândri.

v.19,20 Ce har să suferim ca Domnul, pe nedrept, şi ce ruşine să fim acuzaţi noi credincioşii, copiii Domnului, de „măgăriţa lui Balaam”.

v.21 Nimeni nu a fost mai nedreptăţit şi mai umilit decât a fost Domnul Isus, şi cu toate astea, El nu S-a răzbunat. Am fost chemaţi să ne purtăm cum S-a purtat El, să suferim pentru relele comise de alţii. Cuvântul folosit aici în original pentru exemplu transmite ideea unui caiet în care s-au aşternut rânduri scrise de o mână măiastră. Elevul caută să reproducă originalul cât mai fidel cu putinţă. Când copiază cu atenţie modelul dat, scrisul lui e destul de frumos. Dar cu cât se îndepărtează de acest model, cu atât mai mult suferă scrisul său. Siguranţa noastră constă în rămânerea cât mai aproape de Original.

Este un semn de cea mai profundă şi autentică smerenie să ne vedem pe noi înşine condamnaţi fără pricină şi să tăcem în asemenea împrejurări. A tăcea când suntem insultaţi şi nedreptăţiţi este un mod foarte nobil de a-L imita pe Domnul nostru. Când ne aducem aminte în câte feluri a suferit El, care nu a meritat nici una din aceste suferinţe, cum mai putem să ne simţim îndemnaţi să ne apărăm şi să ne scuzăm când suntem şi noi insultaţi sau nedreptăţiţi?

Citatul din v.21-25 este luat din Isaia 53. O astfel de smerenie nu este slăbiciune, ci putere.

Când suntem mântuiţi, ne întoarcem la Păstorul — la Păstorul cel bun care Şi-a dat

viaţa pentru oi.

Convertirea înseamnă revenirea la Supraveghetorul sufletelor noastre. Noi eram ai

Lui prin creaţie, dar ne-am pierdut prin păcat. Acum ne întoarcem la grija şi paza Lui, unde suntem în deplină siguranţă pe veci. Amin!